
Notater fra Åpen kontordag – Nedre Hegdehaugsveien
Sted: Nærmiljøhuset 19, Hegdehaugsveien nr. 19
Dato/Tid: 4.juni kl. 16.00 – 18.00
Deltagere: 7 stk. (1 næringsdrivende og resten beboere/styreledere)
Generalt:
· 1 deltager er skeptisk til fjerning av parkering – resten er positive til ferning av mest mulig parkering. 
· Alle er positive til oppgradering til parkgatekonsept
· Ønske om å redusere dagens parkering (fra alle bortsett fra 1)
· Skeptiske til å fjerne p-plasser (1 deltager)
Ellers stort sett enighet om følgende innspill: 
· Ønske om mer blomster og trær, inkludert vintergrønne vekster 
· Ønske om bruk av norske arter for både planter og trær 
· Positiv holdning til prioritering av gående og grønne kvaliteter 
· Belegg er viktig: Det er ikke ønskelig med kun asfalt. Det er innspill om bruk av brostein og andre typer steinbelegg, som må legges på en måte som tåler drift og vinterforhold (tele). 
· Ønske om utforming som reduserer farten til el-sparkesykler, inkludert forslag om geofencing for automatisk hastighetsreduksjon i gata.
· Ønske om bedre belysning: Det bør brukes varm og gjerne tradisjonell gatebelysning som harmonerer med de gamle bygårdene. God belysning er også viktig for å forebygge uønsket aktivitet og gjøre gata mer attraktiv å ferdes i.
· Innspill fra beboer: Ønske om uteservering helt inntil fasade ved nr. 22. Dette forutsetter omlegging av kjøremønsteret, slik at kjørebanen flyttes mer mot midten og gir plass til bord og stoler langs fasaden. 
· Innspill om bedre søppelhåndtering: Utfordringene gjelder i hovedsak avfall fra beboere, blant annet møbler, isekker og annet som settes ut i gata før henting. Det meldes også om overfylte containere, som tiltrekker fugler og rotter. Det er ønskelig med flere og mer synlige kommunale søppelkasser, slik at private dunker ikke overfylles. Beholdere for sneiper på offentlige søppelkasser etterlyses også. 
· Dagens sykkelparkering brukes i liten grad – arealet foreslås heller brukt til flere avfallsbeholdere. 
· Ønske om strakstiltak for å etablere flere kommunale søppelkasser i byrommet 
· Kommunen bør oppfordre sameier til bedre organisering av avfallet, gjerne gjennom dialog og samarbeid mellom gårdeiere. 
· Det anses som bedre å fjerne all parkering fremfor å tilrettelegge for noen få plasser. Begrunnelsen er at et begrenset antall plasser hindrer en helhetlig og optimal utforming av parkgate, blant annet med forskjøvet kjøremønster som kan redusere farten. Deichmans gate trekkes frem som et godt eksempel, og Asker torg nevnes som inspirasjon til hvordan biler kan «gjemmes» mer i byrommet. 
· Spørsmål om skråstilt parkering mot kjøreretning, for å utnytte arealet bedre og legge til rette for rygging inn på plassene. Dette vil kreve snuplass sør for nederste trekasse.
· Dersom det skal være parkering i nedre del, foreslås det å ikke legge denne helt inntil det nedre torgområdet. Parkeringsplassene bør trekkes noe inn i gata, slik at det kan etableres grønne eller bymessige kvaliteter mellom torget og parkeringen 
· Byrom nr. 3 fra spørreundersøkelsen har potensial til å bli et hyggelig lite torg. Det arrangeres i dag pop-up-aktiviteter fra næringslivet i nr. 12, noe som oppleves positivt. Det foreslås også uteservering og blomsterbed som kan skjerme torget mot biltrafikk i Sven Bruns gate. 
· Nedre torg har behov for opprusting og en tydelig avslutning eller markering av inngangen til gata. Det foreslås å etablere et torg, gjerne med et kunstnerisk element som fungerer som blikkfang fra omkringliggende gater. Det vises til St. Olavs plass og Edderkoppen i Slottsparken som eksempler. Fontene er også foreslått som både kunstelement og kvalitetshevende tiltak. 

